b'\n_START_ARTICLE_\nGotikinis rokas\n_START_SECTION_\nGothic Punk ir Death Rock (1979\xe2\x80\x931981)\n_START_PARAGRAPH_\nGotikinis rokas atsirado Anglijoje XX a. a\xc5\xa1tunto de\xc5\xa1imtme\xc4\x8dio pabaigoje punk stiliui skaidantis \xc4\xaf sub\xc5\xbeanrus._NEWLINE_Kaip ir pankrokui gotikiniam rokui buvo b\xc5\xabdinga trij\xc5\xb3 akord\xc5\xb3 schema, ta\xc4\x8diau jei dauguma punk grupi\xc5\xb3 pabr\xc4\x97\xc5\xbe\xc4\x97 savo agresyvum\xc4\x85, atvir\xc4\x85 rok\xc4\x85, tai jaunosioms gotikin\xc4\x97ms grup\xc4\x97ms buvo labiau b\xc5\xabdinga egzistencin\xc4\x97 filosofija, romantizmas ir filosofinis nihilizmas._NEWLINE_\xc4\xaetak\xc4\x85 ankstyvajam gotikiniam rokui tur\xc4\x97jo glam rock bei vienas \xc5\xbeymiausi\xc5\xb3 jo atstov\xc5\xb3 David Bowie. Tarp pirm\xc5\xb3j\xc5\xb3 gotikini\xc5\xb3 grupi\xc5\xb3 svarbiausios buvo Bauhaus (i\xc5\xa1 prad\xc5\xbei\xc5\xb3 vadinosi Bauhaus 1919; j\xc5\xb3 daina \xe2\x80\x9eBela Lugosi\xe2\x80\x99s dead\xe2\x80\x9c laikoma davusia prad\xc5\xbei\xc4\x85 gotikiniam rokui), Joy Division, Siouxsie & The Banshees, UK Decay, Southern Death Cult, Sex Gang Children._NEWLINE_Su keliomis i\xc5\xa1imtimis, kaip Christian Death i\xc5\xa1 Los And\xc5\xbeelo, The Virgin Prunes i\xc5\xa1 Airijos bei Xmal Deutschland i\xc5\xa1 Vokietijos, dauguma gotikinio roko grupi\xc5\xb3 buvo i\xc5\xa1 Did\xc5\xbeiosios Britanijos._NEWLINE_1982 metais gotikinis rokas tapo pilnaverte subkult\xc5\xabra. Ne vien d\xc4\x97l spartaus nauj\xc5\xb3 grupi\xc5\xb3 k\xc5\xabrimosi, bet ir naktinio klubo Batcave atidarymo Londone. \xc5\xa0iame klube prad\xc4\x97jo lankytis tokie glam roko atlik\xc4\x97jai kaip David Bowie ir Batcave tapo pagrindiniu got\xc5\xb3 klubu. D\xc4\x97l \xc5\xa1io klubo \xc4\xaftakos gotikinei muzikai ankstyvoji punk ir glam roko \xc4\xaftakota gotikin\xc4\x97 muzika net vadinta batcave._NEWLINE_1984\xc2\xa0m. gotikines grupes prad\xc4\x97jo vie\xc5\xa1inti ir gars\xc5\xabs Anglijos did\xc5\xbe\xc4\x97jai. Taip pat 1982-83\xc2\xa0m. Batcave sulauk\xc4\x97 daug d\xc4\x97mesio i\xc5\xa1 brit\xc5\xb3 spaudos ir jis i\xc5\xa1gars\xc4\x97jo visoje Anglijoje.\n_START_SECTION_\nAnkstyvosios gotikin\xc4\x97s grup\xc4\x97s Amerikoje ir Kanadoje\n_START_PARAGRAPH_\nNuo 8-to de\xc5\xa1imtme\xc4\x8dio pabaigos Kalifornijoje gotikinio punk atitikmuo buvo populiarus Death Rock jud\xc4\x97jimas, su tokiomis grup\xc4\x97mis kaip Christian Death, Gun Club, 45 Grave ir kt. Tuo metu, kai Christian Death 1982\xc2\xa0m. \xc4\xafra\xc5\xa1in\xc4\x97jo savo debiutin\xc4\xaf album\xc4\x85, pagrindinis atlik\xc4\x97jas Rozz Williams \xc5\xbeinojo apie gotikin\xc4\xaf jud\xc4\x97jim\xc4\x85 Anglijoje, ta\xc4\x8diau j\xc5\xb3 k\xc5\xabrini\xc5\xb3 nebuvo gird\xc4\x97j\xc4\x99s. Christian Death greitai tapo populiari Pranc\xc5\xabzijoje ir 1984\xc2\xa0m. prad\xc4\x97jo koncertin\xc4\xaf tur\xc4\x85 po Europ\xc4\x85 ir Anglij\xc4\x85. J\xc5\xb3 kiti du albumai buvo paveikti gotikos, taip pat ir tod\xc4\x97l, kad Rozz Williams susidom\xc4\x97jo siurealizmu ir dadaizmu.\n_START_SECTION_\nAntroji karta (1985\xe2\x80\x931995)\n_START_PARAGRAPH_\nNuo 1983\xc2\xa0m. i\xc5\xa1 gotikin\xc4\x97s muzikos prad\xc4\x97jo nykti jos punk \xc5\xa1aknys, i\xc5\xa1siskirst\xc4\x97 daug pirm\xc5\xb3j\xc5\xb3 gotikini\xc5\xb3 grupi\xc5\xb3. Didesn\xc4\x99 \xc4\xaftak\xc4\x85 gotikinei muzikai \xc4\x97m\xc4\x97 daryti hard rock ir psychedelic rock._NEWLINE_Did\xc5\xbeiojoje Britanijoje \xc5\xa1iame etape gotikin\xc4\x97s grup\xc4\x97s pasiek\xc4\x97 savo populiarumo vir\xc5\xa1\xc5\xabn\xc4\x99, o subkult\xc5\xabra labiausiai i\xc5\xa1sipl\xc4\x97t\xc4\x97. 9-ame de\xc5\xa1imtmetyje buvo daug tarpusavio mai\xc5\xa1ymosi tarp Europos got\xc5\xb3 subkult\xc5\xabros, Death Rock jud\xc4\x97jimo ir Nauj\xc5\xb3j\xc5\xb3 Romantik\xc5\xb3 (New Wave) jud\xc4\x97jimo._NEWLINE_Apie 1985 metus post punk era at\xc4\x97jo \xc4\xaf pabaig\xc4\x85 ir pirmosios kartos gotikin\xc4\x97s grup\xc4\x97s i\xc5\xa1iro arba pakeit\xc4\x97 stili\xc5\xb3._NEWLINE_1983-\xc5\xb3j\xc5\xb3 filmas \xe2\x80\x9eAlkis\xe2\x80\x9c, kuriame vaidino David Bowie bei pasirod\xc4\x97 Bauhaus nariai, galutinai sutvirtino ry\xc5\xa1ius tarp glam, siaubo, gotikos ir populiariosios muzikos, ry\xc5\xa1kiai paveikdami antr\xc4\x85j\xc4\x85 kart\xc4\x85._NEWLINE_Vienu metu naktiniuose klubuose gotai \xc4\xafsitvirtino kartu su industrial stiliumi ir naudojo tas pa\xc4\x8dias technikas ir t\xc4\x85 pa\xc4\x8di\xc4\x85 sintez\xc4\x97s \xc4\xafrang\xc4\x85. Vienintelis skirtumas, kad industrial skambesys yra sunkesnis, o gotikos\xc2\xa0\xe2\x80\x93 \xc5\xa1velnesnis. Modernioji gotika skamba kaip Naujoji banga, ar synth\xc2\xa0\xe2\x80\x93 pop, o industrial atmaina yra noise muzika arba Musique concrete._NEWLINE_\xc5\xbdymiausios \xc5\xa1io laikotarpio gotikinio roko grup\xc4\x97s\xc2\xa0\xe2\x80\x93 The Sisters of Mercy, Fields of the Nephilim, The Mission UK. Debiutinis The Sisters of Mercy albumas First and Last and Always, pasirod\xc4\x99s 1985 metais, sulauk\xc4\x97 didelio populiarumo ir iki \xc5\xa1iol teb\xc4\x97ra laikomas gotikinio roko klasika bei puikiu \xc5\xa1io muzikos \xc5\xbeanro pavyzd\xc5\xbeiu. The Cure taip pat prad\xc4\x97jo kurti savo unikal\xc5\xb3 gotikin\xc4\xaf skambes\xc4\xaf. Labiausiai prie gotikinio stiliaus prisid\xc4\x97jo albumai Seventeen Seconds (1980), Faith (1981), Pornography (1982) ir Disintegration (1989).\n_START_SECTION_\nTre\xc4\x8dioji karta\xc2\xa0\xe2\x80\x93 neogotika (1995\xe2\x80\x932003)\n_START_PARAGRAPH_\nApie 1990-uosius gotikinis rokas tarsi prad\xc4\x97jo savo sintez\xc4\x99 su industrial stiliumi. J\xc5\xb3 atstovai yra Nine Inch Nails ir Razed in Black. Niujorko grup\xc4\x97s Type\xe2\x80\x98O\xe2\x80\x98Negative ir Pensilvanijos grup\xc4\x97s Fields of Aplomb metalinis skambesys ir stilius turi ai\xc5\xa1kias s\xc4\x85sajas su juod\xc4\x85ja magija, feti\xc5\xa1izmu ir depresija._NEWLINE_Glam rokas transformavosi \xc4\xaf death glam, susijungdamas su vizualiniais got\xc5\xb3 kult\xc5\xabros elementais, i\xc5\xa1kilo tokios grup\xc4\x97s kaip Marilyn Manson (susiformavusi kaip Marilyn Manson and the Spooky Kids)._NEWLINE_Su Mansono atsiradimu, got\xc5\xb3 jud\xc4\x97jimas tapo labiau visuotinis ir populiarus JAV ir atne\xc5\xa1\xc4\x97 iki \xc5\xa1iol besit\xc4\x99sian\xc4\x8dius debatus \xe2\x80\x9egoti\xc5\xa1ka\xc2\xa0\xe2\x80\x93 negoti\xc5\xa1ka\xe2\x80\x9c. Daugyb\xc4\x97 \xc5\xbemoni\xc5\xb3, tarp j\xc5\xb3 ir \xe2\x80\x9etradiciniai\xe2\x80\x9c gotai nepripa\xc5\xbeino Marilyn Manson ar Mansonites gotais.\n_START_SECTION_\nKetvirtoji Karta (nuo 2003)\n_START_PARAGRAPH_\nDabartin\xc4\x97 karta da\xc5\xbeniausiai skiria d\xc4\x97mes\xc4\xaf tamsioms temoms, kaip pasaulin\xc4\x97s katastrofos, teroro aktai ir pan. \xc5\xa0ie \xc5\xbeenklai sukuria ry\xc5\xa1k\xc5\xb3 Apokalips\xc4\x97s paveiksl\xc4\x85, depresijos ir bej\xc4\x97gi\xc5\xa1kumo pok\xc5\xabt\xc4\xaf, bei smalsum\xc4\x85 apie mirt\xc4\xaf ir pomirtin\xc4\xaf gyvenim\xc4\x85._NEWLINE_Dauguma sen\xc5\xb3j\xc5\xb3 gotikinio roko fan\xc5\xb3 vertina Death rock, kuris \xc4\xafsigal\xc4\x97jo 2003\xc2\xa0m., kaip sugr\xc4\xaf\xc5\xbetanti mada, perimta i\xc5\xa1 pa\xc4\x8di\xc5\xb3 pirm\xc5\xb3j\xc5\xb3 got\xc5\xb3. \xc4\xae scen\xc4\x85 gr\xc4\xaf\xc5\xbeo vaidyba, suknel\xc4\x97s ir kita._NEWLINE_Dar kita gotikinio roko atmaina yra \xe2\x80\x9eTamsusis kabaretas\xe2\x80\x9c (Dark Cabaret), netik\xc4\x97tai pasirod\xc4\x99s scenoje._NEWLINE_Cherry Red records \xc4\x97m\xc4\x97si leisti sen\xc5\xb3j\xc5\xb3 gotikos grupi\xc5\xb3 rinkinius i\xc5\xa1 naujo.\n_START_SECTION_\nLietuvoje\n_START_PARAGRAPH_\n\xc5\xbdymiausia Lietuvos gotikinio roko grup\xc4\x97, susik\xc5\xabrusi dar 1990\xc2\xa0m., ir i\xc5\xa1populiarinusi \xc5\xa1\xc4\xaf muzikos stili\xc5\xb3 \xc5\xa1alyje, yra Siela. V\xc4\x97liau susik\xc5\xabr\xc4\x97 tokios \xc5\xbeymesn\xc4\x97s grup\xc4\x97s kaip Mano Juodoji Sesuo, Xess.'